
Közösségi kertek Keszthelyen és térségében

Kulcsszavak: közösségi kert; vidék; közösség; növénytermesztés
A közösségi kertmozgalom segít egy természet-közelibb életmód kialakításában, az emberi
kapcsolatok gyarapításában, gazdagításában. A legtöbb közösségi kert nagyvárosokban létesül, ahol
a közösségi kertek előnyeire a legnagyobb szükség van. A nagyvárosi közösségi kertekkel szemben
az elszórtabban megjelenő vidéki közösségi kertekkel eddig keveset foglalkozott a szakirodalom.
Dolgozatomban arra próbáltam válaszokat találni, vidéken milyen funkciói, típusai lehetnek a
közösségi kerteknek. E fő szempont mellett vizsgáltam a kerteket gondozó közösséget, és az azon
belüli emberi kapcsolatokat; a kert előnyeit annak tagjai számára. A növénytermesztést főként a
kertekben zajló termesztéstechnológia, növényvédelem szemszögéből figyeltem meg, továbbá
kitértem az egyes kertekben esetlegesen fellépő problémákra is.
A fenti szempontok alapján összeállítottam egy interjúfonalat, mely alapján beszélgettem több
keszthelyi és annak környékén lévő közösségi kert képviselőjével. A kertek Keszthelyen, Reziben,
Zalaszentgróton és Zalaszentgyörgyön helyezkednek el, illetve készítettem egy interjút a már
megszűnt balatongyöröki falukertről is. A beszélgetéseken kívül meglátogattam és körbejártam az
egyes közösségi kerteket is, és ez alapján leírást készítettem róluk.
Keszthelyen egy társasház kertjét vizsgáltam, ahol a kertészkedés legfőbb mozgatórugója az
élelmiszertermelés lehetősége volt; szintúgy, mint a volt balatongyöröki falukertben, mely egy
szociális segítségnyújtás volt a falu szegényei számára. A zalaszentgróti közösségi kertben is fontos
szempont volt a részleges önellátás lehetősége, emellett a helyi közösségi élet egyik színterét is
jelenti e kert. A zalaszentgyörgyi óvodakert a gyermekek nevelésében segítette az óvoda munkáját,
Reziben tett látogatásom során pedig egy összetartó helyi közösséget találtam, melynek központja a
helyi közösségi kert.
Kutatásom során azt állapíthattam meg, hogy vidéken is igény van több természet-közeliségre, és az
emberi kapcsolatok gazdagítására, habár ezek hiánya kisebb mértékben jelentkezik, és nem
feltétlenül vannak egyszerre jelen, mint a nagyvárosokban. A különböző kertek tagjainak motivációi
közé tartozik még az élelmiszertermelés lehetősége; a gyermekek nevelése, oktatása; a helyi
közösség erősítése, a közösségi élet helyszínének biztosítása. A kertekben zajló növénytermesztésre
jellemző a környezetbarát hozzáállás.



